หุ้นเช้าปรับบวก 0.40 จุด
หุ้นไทยภาคเช้าแกว่งผันผวน ลงลึกกว่า 10 จุด ก่อนฟื้นตัวขึ้นมาปิดภาคเช้าบวก 0.40 จุด ซื้อขายกว่า 3 หมื่นล้าน
21 มี.ค. 2556

หุ้นไทยภาคเช้าแกว่งผันผวน ลงลึกกว่า 10 จุด ก่อนฟื้นตัวขึ้นมาปิดภาคเช้าบวก 0.40 จุด ซื้อขายกว่า 3 หมื่นล้าน
ดัชนีหุ้นไทยเปิดตลาดปรับขึ้นยืนในแดนบวกได้ แต่ไม่นานก็อ่อนตัวปรับลดลงและติดลบลึกไปเกือบ 20 จุด ซึ่งสวนตลาดในภูมิภาคที่ปรับบวกกันถ้วนหน้า อย่างไรก็ตาม ก่อนปิดตลาดภาคเช้าดัชนีฟื้นตัวขึ้นมาได้ ก่อนปิดที่ระดับ 1,544.07 จุด เพิ่มขึ้น 0.40 จุด หรือ +0.03% ด้วยมูลค่าการซื้อขาย 33,387.29 ล้านบาท 
หลักทรัพย์ที่ซื้อขายสูงสุด 5 อันดับ คือ 
N-PARK  มูลค่า 1,549 ล้านบาท    ปิดที่ 0.22 บาท  +0.02 บาท  หรือ +10.00%
TRUE  มูลค่า 1,494 ล้านบาท  ปิดที่  7.95 บาท  +0.20 บาท  หรือ +2.58%
TMB  มูลค่า 1,346 ล้านบาท  ปิดที่ 2.74 บาท  +0.06 บาท  หรือ +2.24%
CK  มูลค่า 1,331 ล้านบาท  ปิดที่ 25.25 บาท  -0.25 บาท  หรือ -0.98%
ITD  มูลค่า 1,288 ล้านบาท  ปิดที่ 7.85 บาท  +0.25 บาท  หรือ +3.29%
นักวิเคราะห์ มองว่า หุ้นไทยวันนี้สวนทางตลาดหุ้นอื่นในภูมิภาคที่อยู่ในแดนบวกกันถ้วนหน้า เป็นผลจากนักลงทุนชะลอการลงทุน เพื่อรอดูสถานการณ์และความชัดเจนของปัจจัยในประเทศ โดยเฉพาะเรื่องทิศทางดอกเบี้ย และมาตรการเกี่ยวกับตลาดการเงิน รวมถึงความกังวลกรณีที่โบรกเกอร์มีการปรับลดวงเงินการให้เงินกู้เพื่อหลักทรัพย์ (มาร์จิน) ลง ทำให้ตลาดขาดแรงซื้อ
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) กล่าวว่า สาเหตุที่ดัชนีตลาดหุ้นไทยปรับลดลงมากในช่วงนี้ มาจากปัจจัยในประเทศเป็นหลัก และยืนยันว่าการที่เงินบาทแข็งค่าขึ้นไม่ได้เกี่ยวกับตลาดหุ้น เห็นได้จากแม้เงินบาทจะแข็งค่าขึ้น แต่ดัชนีตลาดหุ้นไทยกลับลดลง
“ตลาดหุ้นไม่ใช่สาเหตุหลักที่ทำให้เงินบาทแข็งค่าขึ้น เพราะเมื่อดูจากตัวเลขนักลงทุนต่างชาติที่เข้าลงทุนตั้งแต่ต้นปีถึงปัจจุบัน พบว่า มียอดซื้อสุทธิ 1 เดือน และขายสุทธิ 1 เดือน ทำให้มียอดการลงทุนที่เสมอตัว อย่างไรก็ตาม ไม่เชื่อว่าทางการจะมีมาตรการอะไรออกมาเพิ่มเติมเพื่อดูแลค่าเงินบาทที่อัตราแลกเปลี่ยนในระดับนี้” นายจรัมพร กล่าว